Zvjezdani datum

**Zvezdani datum** zamenjuje apsolutni gregorijanski datum u izmišljenom svetu *[[Zvjezdane staze|Zvezdanih staza]]*. Reč je o decimalnom broju, obično zaokruženom na jednu decimalu, npr. 1312,4. Unutar radnje serije, zvezdani datumi su mnogo manje transparentni od bilo kog poznatog kalendara jer su ih scenaristi određivali manje-više nasumično, zavisno od ere *Zvezdanih staza* u kojoj se javljaju. Između ostalog je trebalo da zvezdani datumi gledaocima dočaraju daleku ali neodređenu budućnost.

## Svojstva zvezdanih datuma

Zvezdani datumi se generalno uvećavaju s vremenom, mada se lokalno uvećavaju različitim brzinama, kako unutar epizoda tako i između njih. Retko se specifikuju na više od jedne decimale, s povremenim izuzecima (npr. u TNG epizodi *[[Code of Honor (Star Trek: The Next Generation)|Code of Honor]]*). U razgovoru se decimala obično izostavlja. Zvezdani datumi ne zamenjuju časovničko vreme, koje se i dalje uobičajeno koristi i prikazuje na displejima pored zvezdanih datuma.
Neki budući zvezdani datumi su niži od prethodnih, a češće su opadali s vremenom tokom originalne serije nego tokom *[[Star Trek: The Next Generation|Sledeće generacije]]*.

### Upotreba gregorijanskog kalendara
Zvezdani datum se skoro uvek koristi umesto izričitog gregorijanskog datuma, npr. 6. juna 2367, ali nisu prikazane posebne jedinice zvezdanih datuma, kojima bi se određivali periodi poput „prije pet dana“, već se i dalje koriste uobičajene gregorijanske jedinice. Čak se i dalje koriste izričiti gregorijanski datumi, kao u TNG epizodi *[[Conundrum (Star Trek: the Next Generation)|Conundrum]]* gde su biografije posade date sa potpunim gregorijanskim datumima (npr. Pikar je rođen 13. jula 2305). Zvezdani datumi se ne primenjuju retroaktivno na vreme pre 23. veka (otprilike), a za stoleća se uvek koristi gregorijanski kalendar (npr. „vremenski putnik iz 29. veka“).

## Zakulisne informacije
### ''Zvezdane staze: originalna serija''
Stvoreni bez mnogo razmišljanja o konkretnom sprovođenju, zvezdani datumi su opisani na sledeći način u vodiču za scenariste:

Izmislili smo "Zvezdani datum" da bismo izbegli stalno pominjanje stoleća *Zvezdanih staza* (koje je oko 200 godina od sada) i raspravljanje oko toga da li bi ovo ili ono bilo izmišljeno do tada. Uzmite bilo koju kombinaciju četiri broja plus procentni poen, upotrebite ga kao zvezdani datum vaše priče. Npr. 1313,5 je dvanaest sati u podne jednog dana a 1314,5 bi bilo podne sledećeg dana. Svaki procentni poen je približno ekvivalentan desetom delu dana. Napredovanje zvezdanih datuma u vašem scenariju trebalo bi ostati konstantno, ali ne brinite se ima li progresije iz drugih scenarija. Zvezdani datumi su matematička formula koja varira zavisno od položaja galaksije, brzine putovanja i drugih faktora, [i] može prilično varirati od epizode do epizode. [sic]

Kada su ga pritisnuli za objašnjenje, Rodenberi je za knjigu Stivena Vitfilda *The Making of Star Trek* rekao sledeće:
Ovaj vremenski sistem vrši prilagođavanje u odnosu na promene u relativnom vremenu do kojih dolazi zbog brzine letelice i sposobnosti *space warp* [zakrivljavanja svemira - prim. prev.]. On ima malo veze sa zemaljskim vremenom kakvog ga mi poznajemo. Jedan sat na palubi Ju-Es-Es *Enterprajza* u različitim vremenima može trajati samo tri zemaljska sata. Zvezdani datumi specifikovani u dnevničkim unosima moraju biti izračunati imajući u vidu brzinu broda, svemirsko zakrivljenje i položaj unutar naše galaksije, kako bi se dobio smislen rezultat.

Rodenberi je priznao da ovo baš i nije razumeo i da bi radije zaboravio celu stvar (iz Vitfildove knjige):

Nisam sasvim siguran na šta sam mislio tim objašnjenjem, ali je dosta ljudi ukazalo da to ima smisla. Ako je tako, opet sam imao sreće i radije bih što pre zaboravio celu stvar pre nego što mi postave još neko pitanje o tome.

### ''Zvezdane staze: sledeća generacija'' i dalje
U *Zvezdanim stazama: sledećoj generaciji*, zvezdani datumi su petocifreni brojevi koji su prvobitno počinjali četvorkom (zbog 24. stoleća, ali ne u smislu da trojka predstavlja 23. stoleće ili petica 25). Sledi broj sezone *Sledeće generacije*, a unutar preostalog opsega od hiljade jedinica, scenaristima je Erik Stilvel dodeljivao podopsege kako bi zvezdani datumi ravnomerno rasli, što je i primetno počevši od druge sezone. U serijama *Dip Spejs Najn* i *Vojadžeru* zadržan je isti sistem, s tim da se druga cifra nije vraćala na jedinicu, već se i dalje uvećavala svake televizijske sezone.

Unutar epizoda, scenaristi su zvezdane datume uglavnom uvećavali jednom dnevno, bez obzira na to što sezona od hiljadu jedinica pokriva otprilike godinu dana. Iako bliži upotrebljivom sistemu nego u originalnoj seriji, zvezdani datumi ostaju nedosledni i često proizvoljni. Npr. Ron Mur je naprosto rekao da zvezdani datumi nemaju smisla i da ih ne bi trebalo pažljivo proučavati.

## Fusnote

## Povezano
* Teorija relativnosti

## Vanjske veze